บิ๊กแบงก์บัวหลวงหนุนธปท.สู้‘โต้ง’
บอสชาตรีย้ำบาทมีเสถียรภาพดีมั่นใจนโยบายการเงินผ่อนคลาย
2 เม.ย. 2555

บอสชาตรีย้ำบาทมีเสถียรภาพดีมั่นใจนโยบายการเงินผ่อนคลาย
“บอสชาตรี” ย้ำเงินบาทเคลื่อนไหว 3031 บาท/เหรียญสหรัฐ อยู่ในระดับดี เป็นไปตามการขยายตัวเศรษฐกิจ เงินบาทควรมีเสถียรภาพอย่าขึ้นลงเร็ว
นายชาตรี โสภณพนิช ประธานกรรมการ ธนาคารกรุงเทพ กล่าวว่า ค่าเงินบาทในขณะนี้ที่เคลื่อนไหวอยู่ที่ 3031 บาท/เหรียญสหรัฐ ถือว่าเป็นระดับดีที่สุด เพราะช่วง 2 เดือนแรกการส่งออกยังไปได้ดี ทิศทางเศรษฐกิจปีนี้น่าจะไปได้ดีจากการส่งออกที่ยังเติบโตต่อเนื่อง ซึ่งอาจทำให้เงินบาทแข็งค่า ฉะนั้นเรื่องค่าเงินต้องดูทั้งการนำเข้าและการส่งออก จะดูอย่างใดอย่างหนึ่งไม่ได้
“เงินบาทระดับนี้ถือว่ามีเสถียรภาพพอสมควร ถ้าเคลื่อนไหวขึ้นๆ ลงๆ อย่างนี้ลำบาก ไม่ใช่สิ่งที่ดี ตอนนี้แบงก์ชาติคุมเงินบาทได้ดี เป็นไปตามทิศทางเศรษฐกิจ” นายชาตรี กล่าว
นายชาตรี กล่าวว่า ปีนี้เศรษฐกิจและการเงินไม่น่าเป็นห่วง ที่ห่วงคือเรื่องการเมืองว่าจะอยู่ได้หรือไม่ จะมีการเปลี่ยนแปลงหรือไม่ เพราะการเปลี่ยนแปลงการเมืองบ่อยจะส่งผลต่อเสถียรภาพเศรษฐกิจ
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ กล่าวว่า เห็นด้วยกับธนาคารแห่งประเทศไทย (ธปท.) ในการดูแลค่าเงินบาท และดอกเบี้ยในขณะนี้ การจะใช้นโยบายการเงินผ่อนคลาย ด้วยการกระตุ้นการส่งออก หรือกระตุ้นเศรษฐกิจ ควรใช้ในยามจำเป็น แต่ขณะนี้ไม่มีเหตุผลที่ต้องใช้เครื่องมือทางการเงินกระตุ้นเศรษฐกิจ เพราะหากรัฐบาลคาดว่าเศรษฐกิจจะเติบโตได้ดี หรือคาดการณ์เศรษฐกิจจะโต 7% ก็ยิ่งไม่มีเหตุผล ฉะนั้นดอกเบี้ยนโยบายขณะนี้ที่ระดับ 3% และอัตราแลกเปลี่ยนที่เป็นอยู่ตอนนี้จึงเหมาะสม
“ผมก็ไม่รู้ว่าความจำเป็นอยู่ที่ไหน ถ้าบอกเศรษฐกิจจะโตได้ขนาดนี้ ซึ่งจริงแล้วภารกิจของธนาคารกลางทั่วโลกต้องมีความเป็นอิสระอยู่แล้ว” นายโฆสิต กล่าว
นายโฆสิต กล่าวว่า ธนาคารคาดการณ์ว่าปีนี้เศรษฐกิจไทยจะเติบโต 56% โดยในช่วง 2 เดือนแรกการขยายสินเชื่อของธนาคารเป็นไปตามเป้าหมาย คาดว่าทั้งปีสินเชื่อรวมจะขยายตัวได้ 68% ซึ่งขณะนี้ถือว่าเศรษฐกิจไตรมาสแรกกลับเข้าสู่ภาวะปกติเร็วกว่าที่คาด จากเดิมคาดว่าเศรษฐกิจจะกลับมาเป็นปกติในไตรมาส 3 แต่กลายเป็นว่าขณะนี้เริ่มเห็นความชัดเจนในภาคอุตสาหกรรมยานยนต์ที่ฟื้นกลับมาเร็วกว่าที่คาด
“อุตสาหกรรมยานยนต์ของญี่ปุ่นมีความแข็งแกร่ง มาจากความสามารถของบริษัทเขา อย่างฮอนด้า ตอนแรกนึกว่าจะใช้เวลาอย่างน้อย 6 เดือน กว่าจะกู้เครื่องจักรต่างๆ และมีกำลังการผลิตได้เหมือนเดิม แต่ตอนนี้เขากลับมาเร็วมาก” นายโฆสิต กล่าว
นายโฆสิต กล่าวว่า สินเชื่อใน 2 เดือนแรกของธนาคารเติบโตในทุกภาคส่วน โดยยอมรับว่าเมื่อราคาสินค้าต่างๆ ปรับตัวสูงขึ้นในปีนี้ ก็จะมีส่วนผลักดันให้สินเชื่อขยายตัวได้มาก เพราะปริมาณเงินที่ใช้จะเพิ่มขึ้น